सर्जीकल स्ट्राइक के बाद भारत के हर नागरिक का गर्व से सीना उस समय छप्पन इंच का हो गया। जब उसने सुना कि भारत के वीर जवानों ने नियंत्रण रेखा के पार जाकर न केवल सात आतंकी प्रशिक्षण केन्द्रों को ध्वस्त किया। आतंकियों को मार गिराया। आतंकवादियों की सुरक्षा में लगे नौ पाकिस्तानी सैनिक भी ढेर कर दिए। यह सेना की कुशल रणनीति और कमांडों के साहस का ही परिणाम है कि एक भी भारतीय सैनिक आहत नहीं हुआ। यह पहली बार हुआ है, जिसकी भारत के सारे राजनीतिक दलों ने एक स्वर से नरेन्द्र मोदी के काम की सराहना की है। आजादी के बाद यह स्थिति रही कि भारत ने हमेशा बचाव की नीति अपनाई। ‘एक गाल पर चांटा मारे तो दूसरा गाल आगे कर दोÓ इस दब्बू नीति के कारण पाकिस्तान आक्रामक होता रहा और हम समझौते, करार पर भरोसा करते रहे। आजादी के बाद की नीतियों से ऐसा लगा कि हमारा नेतृत्व केवल बातूनी है। उसमें इच्छाशक्ति की कमी है, इसलिए मच्छर जैसा पाकिस्तान हमारे राष्ट्र शरीर को परेशान करता रहता है। 1965, 1971 के सीधे युद्ध में हमारी सेना ने बहादुरी और बलिदान का इतिहास रचा। आतंकवादी छद्म युद्ध में हमारी सुरक्षात्मक नीति रही। इससे देश की जनता में यही संदेश गया कि ऐसी ढुलमुल और कायराना नीति रही तो देश को गंभीर संकट का सामना करना होगा। यह सवाल बार-बार और हर आतंकी हमले के बाद पूछा गया कि हम पाक के अंदर घुसकर आतंकवादी शिविरों को ध्वस्त नहीं करते, क्या हम केवल रक्षात्मक कार्रवाई से ही संतोष करते रहेंगे। पहली बार भारत के नेतृत्व की इच्छाशक्ति से आक्रमक रणनीति तैयार की गई और हमारे कमांडों ने सर्जिकल ऑपरेशन कर सात आतंकी शिविरों को तहस-नहस कर दिया। सेना के कथन के अनुसार पैरा कमांडों की सर्जिकल इस्ट्राइक हुई। कितने आतंकी और पाक सैनिक मारे गए, इसकी अधिकृत जानकारी सेना से नहीं मिली है। केवल यह कहा गया कि आतंकियों और पाक सेना की काफी क्षति हुई है। इस बारे में 38 आतंकियों और दो पाक सैनिकों को मारे जाने के समाचार है।